A Tanács irányelve
(1988. június 7.)
az egyes előre csomagolt folyadékok térfogat szerinti kiszerelésére vonatkozó tagállami jogszabályok közelítéséről szóló 75/106/EGK irányelv módosításáról
(88/316/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 100. cikkére,
tekintettel a Bizottság javaslatára,
az Európai Parlamenttel együttműködve [1],
tekintettel a Gazdasági és Szociális Bizottság véleményére [2],
mivel a legutóbb a 85/10/EGK irányelvvel [3] módosított 75/106/EGK irányelv [4] elfogadása óta szükségessé vált a fenti irányelvben említett bizonyos folyadékok névleges térfogatérték-skálájának teljes harmonizációja;
mivel a 75/106/EGK irányelv semmiféle rendelkezést sem tartalmaz a folyadékot tartalmazó tárolóedények vonatkozásában; mivel az emberi fogyasztásra szánt folyadékokat tartalmazó tárolóedények újrahasznosításával kapcsolatos kérdéseket a 85/339/EGK irányelv [5] szabályozza; mivel ennek megfelelően a 75/106/EGK irányelv 5. cikkének (4) bekezdését hatályon kívül kell helyezni;
mivel, amennyiben lehetséges, tanácsos biztosítani az előre csomagolt termékek skálájának teljes harmonizációját, e termékek piacának átláthatósága érdekében,
ELFOGADTA EZT AZ IRÁNYELVET:
1. cikk
A 75/106/EGK irányelv 5. cikke a következőképpen módosul:
1. A (2) bekezdés vége a következő szöveggel egészül ki: "…, illetve a 4. szakaszban felsorolt termékek 0,375 literes és 0,75 literes térfogatai esetében 1991. december 31-ig."
2. A (3) bekezdés b) pontja helyébe a következő szöveg lép:
"b) A III. melléklet 1. a) és b) pontjában felsorolt termékeket tartalmazó előre csomagolt termékek 1988. december 31-ét követően csak abban az esetben hozhatók forgalomba, ha névleges térfogatuk szerepel az említett melléklet I. oszlopában.
A III. melléklet 2. a) pontjában felsorolt termékeket tartalmazó előre csomagolt termékek 1990. december 31-ét követően csak abban az esetben hozhatók forgalomba, ha névleges térfogatuk szerepel az említett melléklet I. oszlopában. A III. melléklet 4. pontjában szereplő előre csomagolt termékek 1991. december 31-ét követően csak abban az esetben hozhatók forgalomba, ha névleges térfogatuk szerepel a fent említett I. oszlopban."
3. A (3) bekezdés a következő d) ponttal egészül ki:
"d) A b) ponttól függetlenül, a III. melléklet 4. pontjában szereplő, 0,071 literes térfogatú termékek Írországban és az Egyesült Királyságban forgalomba hozhatók."
4. A (4) bekezdést el kell hagyni.
2. cikk
(1) A 75/106/EGK irányelv III. mellékletének I. oszlopa a következő mennyiségekkel egészül ki:
- az 1. s) pontban: "3 - 5",
- a 2. a) pontban: "4,5 - 6 - 9",
- a 4. pontban: "0,35 - 0,70 - 1,125 (*) - 4,5 - 5 (*) - 10 (*)".
A III. melléklet a következő lábjegyzettel egészül ki:
"(*) Kizárólag kereskedelmi forgalomra szánt mennyiségek."
(2) A 75/106/EGK irányelv III. mellékletének II. oszlopában a 4. szakaszban meghatározott termékek tekintetében a "0,35" és a "0,70" térfogatokat el kell hagyni.
3. cikk
A 75/106/EGK irányelv 1. cikke a következő albekezdéssel egészül ki:
"A III. melléklet 2. a) pontjában és 4. szakaszában felsorolt, repülőgépen, hajón vagy vonaton történő fogyasztásra, illetve vámmentes üzletekben történő értékesítésre szánt előre csomagolt termékek nem tartoznak ennek az irányelvnek a hatálya alá."
4. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1988. június 30-ig megfeleljenek. Erről haladéktalanul tájékoztatják a Bizottságot.
Kelt Luxembourgban, 1988. június 7-én.